CELEX: 
Language: sk
Date: 2021-07-08 00:00:00
Title: VYKONÁVACIE NARIADENIE KOMISIE (EÚ) …/... ktorým sa spresňujú podrobnosti o štatistických údajoch, ktoré majú členské štáty predkladať, pokiaľ ide o kontroly výrobkov, ktoré vstupujú na trh Únie, v súvislosti s ich bezpečnosťou a súladom

VYKONÁVACIE NARIADENIE KOMISIE (EÚ) …/...
            
            
               z 8. 7. 2021,
            
            
               ktorým sa spresňujú podrobnosti o štatistických údajoch, ktoré majú členské štáty predkladať, pokiaľ ide o kontroly výrobkov, ktoré vstupujú na trh Únie, v súvislosti s ich bezpečnosťou a súladom
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2019/1020 z 20. júna 2019 o dohľade nad trhom a súlade výrobkov a o zmene smernice 2004/42/ES a nariadení (ES) č. 765/2008 a (EÚ) č. 305/2011
                  1
               , a najmä na jeho článok 25 ods. 9,
            
            
               keďže:
            
            
               (1)V článku 25 ods. 6 nariadenia (EÚ) 2019/1020 sa od členských štátov vyžaduje, aby Komisii predkladali podrobné štatistické údaje o kontrolách, ktoré vykonali orgány určené členskými štátmi podľa článku 25 ods. 1 uvedeného nariadenia, v súvislosti s výrobkami vstupujúcimi na trh Únie, na ktoré sa vzťahuje právo Únie. V nariadení (EÚ) 2019/1020 sa konkrétne vyžaduje, aby štatistické údaje uvádzali počet zásahov v oblasti kontroly takýchto výrobkov v súvislosti s ich bezpečnosťou a súladom.
            
            
               (2)Je potrebné spresniť podrobnosti o takýchto štatistických údajoch.
            
            
               (3)Ak zásah orgánov určených podľa článku 25 ods. 1 nariadenia (EÚ) 2019/1020 vyústil do požiadavky orgánov dohľadu nad trhom, aby sa podľa článku 28 ods. 1 a 2 uvedeného nariadenia výrobok neprepustil do voľného obehu, štatistické údaje o počte zásahov by sa mali doplniť o podrobnejšie informácie o dotknutom výrobku, aby bolo možné lepšie pochopiť problémy a vývoj v oblasti bezpečnosti a súladu výrobkov. Predložené štatistické údaje môžu tiež prispieť k posilneniu riadenia rizík.
            
            
               (4)Hoci štatistické údaje o zásahoch v oblasti kontrol, ktoré sa predkladajú Komisii, by mali zahŕňať všetky kontroly výrobkov, ktoré vstupujú na trh Únie, mali by sa týkať len kontrol, pri ktorých určené orgány skutočne zasiahli. Štatistické údaje by preto nemali zahŕňať údaje o kontrolách, ktoré sa uskutočnili výlučne technikami elektronického spracovania údajov.
            
            
               (5)Opatrenia stanovené v tomto nariadení sú v súlade so stanoviskom výboru zriadeného článkom 43 nariadenia (EÚ) 2019/1020,
            
            
               PRIJALA TOTO NARIADENIE:
            
            
            
               Článok 1
            
            
               1.Štatistické údaje, ktoré sa majú predkladať podľa článku 25 ods. 6 nariadenia (EÚ) 2019/1020, zahŕňajú tieto podrobné údaje o zásahoch v oblasti kontrol súvisiacich s bezpečnosťou a súladom výrobkov, na ktoré sa vzťahuje právo Únie:
            
            
               a)celkový počet zásahov;
            
            
               b)celkový počet zásahov, ktoré vyústili do odkladu prepustenia do voľného obehu podľa článku 26 ods. 1 nariadenia (EÚ) 2019/1020;
            
         
         
            
               c)pre každý zásah, ktorý vyústil buď do požiadavky príslušných orgánov, aby dotknuté hospodárske subjekty vykonali konkrétne kroky, alebo do požiadavky orgánu dohľadu nad trhom, aby sa podľa článku 28 ods. 1 a 2 nariadenia (EÚ) 2019/1020 výrobok neprepustil do voľného obehu:
            
            
               i)dátum prijatia colného vyhlásenia colnými orgánmi;
            
            
               ii)ukazovateľ druhu colného vyhlásenia v prípade colného vyhlásenia s obmedzeným súborom údajov podľa článkov 143a a 144 delegovaného nariadenia Komisie (EÚ) 2015/2446
                  2
               ;
            
            
               iii)krajinu pôvodu (údajový prvok 16 08 000 000) alebo, ak nie je k dispozícii, krajinu vývozcu (nižší údajový prvok 13 01 018 020);
            
            
               iv)číselný znak podpoložky harmonizovaného systému (nižší údajový prvok 18 09 056 000);
            
            
               v)číselný znak kombinovanej nomenklatúry (nižší údajový prvok 18 09 057 000), ak je k dispozícii;
            
            
               vi)doplnkové merné jednotky (údajový prvok 18 02 000 000) alebo, ak nie sú k dispozícii, čistú hmotnosť (údajový prvok 18 01 000 000);
            
            
               vii)spôsob dopravy na hranici (údajový prvok 19 03 000 000);
            
            
               viii)hlavnú kategóriu dotknutých výrobkov;
            
            
               ix)hlavné právne predpisy Únie, ktoré boli podľa orgánov dohľadu nad trhom porušené;
            
            
               x)ukazovateľ toho, či by sa výrobok mohol prepustiť do voľného obehu, ak dotknuté hospodárske subjekty vykonajú konkrétne kroky požadované príslušnými orgánmi.
            
            
               2.Údaje uvedené v odseku 1 zahŕňajú údaje o všetkých kontrolách s výnimkou kontrol, ktoré sa uskutočnili výlučne technikami elektronického spracovania údajov.
            
            
               3.Na účely odseku 1, ak sa colné vyhlásenie týka výrobkov patriacich do dvoch alebo viacerých položiek uvedeného colného vyhlásenia, zásah pri každej z týchto položiek sa považuje za samostatný zásah.
            
            
               4.Na účely odseku 1 písm. c) bodov iii) až vii) tohto článku údaje, ktoré sa majú predkladať, sú informácie dostupné v colnom vyhlásení pod zodpovedajúcim údajovým prvkom prílohy B k delegovanému nariadeniu (EÚ) 2015/2446. Ak ale členské štáty v súlade s článkami 2, 143a a 144 delegovaného nariadenia (EÚ) 2015/2446 alebo akýmikoľvek inými prechodnými pravidlami stanovenými v uvedenom nariadení uplatňujú iné požiadavky na údaje v colnom vyhlásení, údaje, ktoré sa majú predložiť, musia byť rovnocennými informáciami dostupnými v colnom vyhlásení, na ktoré sa uvedené požiadavky na údaje vzťahujú.
            
            
               Článok 2
            
            
               Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            
            
               Uplatňuje sa od 16. júla 2021.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 8. 7. 2021
            
            
               
                     Za Komisiu
               
            
         
         
            
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 169, 25.6.2019, s. 1. 
               
               
                  
                     (2)
                  
                        Delegované nariadenie Komisie (EÚ) 2015/2446 z 28. júla 2015, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o podrobné pravidlá, ktorými sa bližšie určujú niektoré ustanovenia Colného kódexu Únie (Ú. v. EÚ L 343, 29.12.2015, s. 1).